b'\n_START_ARTICLE_\nVelika sinica\n_START_SECTION_\nTelesne zna\xc4\x8dilnosti\n_START_PARAGRAPH_\nVelika sinica, ki je najve\xc4\x8dji predstavnik svoje dru\xc5\xbeine (Paridae), je velikosti od 13,4-14,5 cm z razponom kril od 22-25 cm in okvirno te\xc5\xbeo 16-21 g. Zgornja stran je rumenozelene barve, spodnja pa je rumena, z modrozelenim repom s svetlim robom, \xc4\x8drno kapo in belimi lici. Samec in samica se razlikujeta po debelini \xc4\x8drne \xc4\x8drte na prsih in trebuhu, ki je pri samcu debelej\xc5\xa1a._NEWLINE_Po telesni zgradbi je podobna meni\xc5\xa1\xc4\x8dku in \xc5\xbealobni sinici.\n_START_SECTION_\nGnezdenje\n_START_PARAGRAPH_\nGnezdi v najrazli\xc4\x8dnej\xc5\xa1ih bivali\xc5\xa1\xc4\x8dih, od gozdov do vrtov in naselij. Pogoj je le zadostno \xc5\xa1tevilo dupel oz. zidnih razpok in \xc5\xbeu\xc5\xbeelk za hranjenje mladi\xc4\x8dev. V primeru pomanjkanja dupel gnezdi na obrobju mest celo v po\xc5\xa1tnih nabiralnikih. Za\xc4\x8detek gnezdenja je odvisen od spomladanskih temperatur, med leti se lahko razlikuje do \xc5\xa1tirih tednov. Tiste, ki gnezdijo na urbanih in suburbanih vrtovih, za\xc4\x8dno le\xc4\x8di jajca teden ali dva prej; verjetni vzrok tega je umetna razsvetljava. Samica v gnezdo, zgrajeno iz mahu in suhe trave, nastlano pa z dlako, volno in perjem, znese 5-12 belih jajc z rde\xc4\x8dimi pegami, vali pa od 12-15 dni. Velikost jajc ima v povpre\xc4\x8dju mere 18x14 mm. Ima le en, poredkoma tudi dva zaroda. Mladi\xc4\x8di so gnezdomci in valjenci, vzletijo pa po 16-22 dneh. Hranita jih oba star\xc5\xa1a, zanje pa skrbita tudi potem, ko vzletijo.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat velike sinice se razteza po ve\xc4\x8dini Evrope in Azije, izjema so le ekstremna temperaturna obmo\xc4\x8dja (npr. Sibirija). Tako v \xc4\x8dasu gnezdenja kot izven \xc5\xbeivljenjski prostor vklju\xc4\x8duje vse tipe gozdov, vrtove, grmi\xc5\xa1\xc4\x8da, parke, sadovnjake in naselja. Tako populacija kot velikost zaroda iz leta v leto zelo nihata zaradi razli\xc4\x8dnih koli\xc4\x8din razpolo\xc5\xbeljive hrane. Pri nas je ena najpogostej\xc5\xa1ih gnezdilk, skrivnost uspeha pa le\xc5\xbei v njeni iznajdljivosti in prilagodljivosti. Obstaja mo\xc5\xbenost ponovne ogro\xc5\xbeenosti._NEWLINE_Svoj teritorij brani pred vsiljivci z razkazovanjem \xc5\xa1irokega \xc4\x8drnega trebu\xc5\xa1nega pasa. Petje, podobno meni\xc5\xa1\xc4\x8dku in \xc5\xbealobni sinici, je zelo raznoliko in ima enega najve\xc4\x8djih glasovnih repertoarjev; klici vklju\xc4\x8dujejo znani ti-\xc4\x8derr ti-\xc4\x8derr. Po na\xc4\x8dinu petja se sinice med sabo tudi prepoznajo. Aktivna je samo podnevi.\n_START_SECTION_\nPrehrana\n_START_PARAGRAPH_\nPozimi so velike sinice redni obiskovalci krmi\xc5\xa1\xc4\x8d, vklju\xc4\x8dno z vise\xc4\x8dimi mre\xc5\xbeicami z orehimi jedrci, krmilnicami s semenjem, posodami z odpadki (\xc5\xa1e posebno ostanki mesa in loj) ter razpolovljenimi kokosovimi orehi. Hranijo se tudi s sadjem in z drugimi semeni, kot so \xc5\xbeir, \xc5\xbeelod in celo le\xc5\xa1niki, ki jih odpira s kljuvanjem, medtem ko jih na veji dr\xc5\xbei z nogami ali pa jih zagozdi v kako \xc5\xa1pranjo. Poleti se hrani v glavnem z \xc5\xbeu\xc5\xbeelkami, kot so ril\xc4\x8dkarji, stenice in gosenice, pobira pa tudi pajke in majhne pol\xc5\xbee. Za razliko od drugih ptic ni tako \xc5\xbeivahna in se pri hranjenju ve\xc4\x8d \xc4\x8dasa zadr\xc5\xbeuje na tleh ali blizu tal.'